b'\n_START_ARTICLE_\nBrosten\n_START_PARAGRAPH_\nEn brosten er en rektangul\xc3\xa6r, tilhugget natursten, der m\xc3\xa5ler ca. 15x16x21 cm og vejer ca. 12 kg. Som regel er materialet granit, men brosten af basalt og gnejs ses ogs\xc3\xa5._NEWLINE_Betegnelsen brosten har sin baggrund i, at "broer" af tr\xc3\xa6fj\xc3\xa6le (brofj\xc3\xa6le) blev lagt som d\xc3\xa6kker over de mudrede gader og str\xc3\xa6der i middelalderbyerne i Nordeuropa for at lade folk f\xc3\xa6rdes t\xc3\xb8rskoet i de v\xc3\xa5de gader. I det 16. \xc3\xa5rhundrede blev tr\xc3\xa6brol\xc3\xa6gning efterh\xc3\xa5nden udskiftet med gaded\xc3\xa6kker af sten, og denne bel\xc3\xa6gning overtog navnet "bro" eller "stenbro" efter den \xc3\xa6ldre tr\xc3\xa6brol\xc3\xa6gning._NEWLINE_Brosten forveksles undertiden med de noget mindre chauss\xc3\xa9sten, der har ca. samme anvendelse, men m\xc3\xa5ler 8-12 cm (nominelt 10 cm) p\xc3\xa5 alle ledder og vejer 2-2,5 kg._NEWLINE_I de seneste \xc3\xa5r er brosten og chauss\xc3\xa9sten kommet i brug igen. De er bestandige, og med det rette h\xc3\xa5ndelag kan de bruges til bel\xc3\xa6gning og trafikbel\xc3\xa6gninger med stor holdbarhed over for b\xc3\xa5de tryk og vrid. Da de heller ikke \xc3\xb8del\xc3\xa6gges af vejsalt, foretr\xc3\xa6kker man ofte dette materiale til finere stabilisering af veje og pladser.'